送鄒德久還大柘舊隱三十韻
作者：李綱
朝代：宋

paragraphs: 抱病臥雲海，杜關誰與遊。
鄒子惠過我，命駕無停輈。
但思一會面，不願萬户侯。
故人相許心，拔俗今焉儔。
觸熱涉長道，始識甌閩州。
叩門泉石邊，僮僕驚髭虬。
怪我齒髪衰，志氣非昔侔。
豈知數年來，患難如戈矛。
收悲且歡欣，身健餘何求。
情話豁懷抱，髙辭紹軻丘。
遠尋雲間寺，屢泛江上舟。
同擘荔枝紅，坐見菊花秋。
告我欲遄返，歸袖風颼颼。
投老不禁别，聊兹小淹留。
置酒古道場，大白相獻酬。
短日忽西匿，輕雲靄而浮。
露下松桂枝，月轉西南樓。
慇勤渭城唱，達旦增離愁。
念子韞器業，學慱仕未優。
至寶委路傍，誰能辨琳球。
世事方多難，英俊宜旁搜。
何人有髙識，薦此窮馬周。
丈夫重氣槩，出處非身謀。
巋然棟梁材，回首須萬牛。
玄豹且深隱，騄驥将見收。
嗟我蒲柳姿，雅稱山林幽。
平生七不堪，豈獨三宜休。
國恩竟未報，負此終身羞。
行矣勉著鞭，俟時攄壮猷。
他年鐘鼎勳，在子吾何憂。